CELEX: 62012CN0576
Language: sk
Date: 2012-12-10 00:00:00
Title: Vec C-576/12 P: Odvolanie podané 10. decembra 2012 : Ivan Jurašinović proti rozsudku Všeobecného súdu (druhá rozšírená komora) z  3. októbra 2012 vo veci T-465/09, Jurašinović/Rada

2.2.2013   
            
            
               SK
            
            
               Úradný vestník Európskej únie
            
            
               C 32/14
            
         Odvolanie podané 10. decembra 2012: Ivan Jurašinović proti rozsudku Všeobecného súdu (druhá rozšírená komora) z 3. októbra 2012 vo veci T-465/09, Jurašinović/Rada
   (Vec C-576/12 P)
   2013/C 32/19
   Jazyk konania: francúzština
   
      Účastníci konania
   
   
      Odvolateľ: Ivan Jurašinović (v zastúpení: N. Amara-Lebret, avocate)
   
      Ďalší účastník konania: Rada Európskej únie
   
      Návrhy odvolateľa
   
   
               —
            
            
               zrušiť napadnuté rozhodnutie a vrátiť vec Všeobecnému súdu, alebo
            
         
               —
            
            
               zrušiť rozhodnutie z 22. septembra 2009, ktorým bol odvolateľovi priznaný len čiastočný prístup k nasledujúcim dokumentom: správy vypracované pozorovateľmi Európskej únie prítomnými v Chorvátsku v oblasti Kninu medzi 1. a 31. augustom 1995,
            
         
               —
            
            
               uložiť Rade Európskej únie povinnosť poskytnúť elektronický prístup k všetkým požadovaným dokumentom,
            
         
               —
            
            
               uložiť Rade Európskej Únie povinnosť zaplatiť odvolateľovi sumu vo výške 8 000 eur bez dane ako trovy konania spolu s úrokmi v sadzbe stanovenej ECB ku dňu zapísania žaloby do registra kancelárie súdu.
            
         
      Odvolacie dôvody a hlavné tvrdenia
   
   Na podporu svojho odvolania odvolateľ uvádza tri odvolacie dôvody.
   Odvolateľ sa po prvé domnieva, že Všeobecný súd porušil všeobecnú zásadu práva na spravodlivý proces, lebo nemohol platne rozhodnúť o žalobe, ak predtým nepreskúmal dokumenty, ku ktorým bol požadovaný prístup.
   Po druhé odvolateľ namieta porušenie článku 9 ods. 1 a článku 4 ods. 1 písm. a) nariadenia Európskeho parlamentu a Rady č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (1), lebo hoci článok 4 ods. 1 písm. a) stanovuje, že prístup sa môže odmietnuť v prípade, keby sprístupnenie dokumentu porušilo ochranu verejného záujmu týkajúceho sa najmä medzinárodných vzťahov, takéto odmietnutie nemožno odôvodniť citlivým charakterom dokumentov, ktoré keďže nikdy neboli klasifikované ako citlivé, nepožívajú ochranu stanovenú v článku 9 ods. 1.
   Po tretie odvolateľ vytýka Všeobecnému súdu, že sa dopustil nesprávneho právneho posúdenia týkajúceho sa predchádzajúceho sprístupnenia dokumentov. Keďže komunikácia medzi Radou a Medzinárodným trestným tribunálom pre bývalú Juhosláviu sa môže opierať len o nariadenie č. 1049/2001, existencia predchádzajúceho sprístupnenia v prospech žalovaného s európskym občianstvom v rámci trestného konania prebiehajúceho pred Medzinárodným trestným tribunálom pre bývalú Juhosláviu vyžadovala, aby bolo žiadosti vyhovené.
   
      (1)  Ú. v. ES L 145, s. 43; Mim. vyd. 01/003, s. 331.